tomron87/hebrew-wikipedia-sentences-corpus huggingface dataset:
בעונות המתקדמות של הסדרה, רוז פיתחה קשר רומנטי עם פרופסור מיילס ובר.
לאחר מכן גילתה שהוא היה חלק מהתוכנית להגנת עדים.
בעברו היה רואה חשבון בשיקגו, שהסתבך עם מאפיונר והצטרף לתוכנית.
רוז סבלה במהלך הסדרה ממספר בעיות רפואיות, ובעונת הסיום קיבלה התקף לב.
באחד הפרקים נרמז שהיא הייתה מכורה למשככי כאבים במשך שנים רבות.
בלאנש, בתם של אליזבת' אן וקרטיס הולינגסוורת', גדלה במטע בשם "טווין אוקס" באטלנטה כבפטיסטית.
בלאנש תמיד הייתה "היהלום שבכתר" עבור אביה, לו היא קראה "ביג דאדי" (מחווה לדמותו של הארווי "ביג דאדי" פוליט ממחזהו של טנסי ויליאמס "חתולה על גג פח לוהט").
מאז ומעולם היו לה יחסי אהבה-שנאה עם אחיותיה שארמיין ווירג'יניה.
היא התקשתה להשלים עם יציאתו מהארון של אחיה ההומוסקסואל קלייטון ועם מחלת הנפש של אחיה טאד, שנחשפה בסדרת ההמשך "ארמון הזהב".
הבית שבו התגוררו ארבע הבנות היה שייך לה, אחרי שבמשך שנים רבות גרה בו עם בעלה המנוח ג'ורג'.
בעונה השביעית של הסדרה, עם זאת, היא העבירה את הבעלות על הבית בחלקים שווים גם לדורותי, רוז וסופיה.
דייוויד, ילד נוסף של ג'ורג', שנולד לו מחוץ לנישואים, התגלה כשהגיע לבית לחפש את ג'ורג'.
בלאנש נאלצה להתמודד עם הגילוי שבעלה, שלו הייתה נאמנה, בגד בה במהלך נישואיהם.
לאורך רוב הסדרה דמותה של בלאנש הוצגה כ"טורפת גברים", והיא הרבתה לספר סיפורים על מפגשיה המיניים עם גברים.
סופיה נהגה לעקוץ אותה על כך ולכנות אותה "מזרן אנושי".
בלאנש הייתה גאוותנית, ותמיד ניסתה להיראות ולהתנהג כצעירה מכפי גילה האמיתי.
באחד הפרקים בעונה השלישית נחשף בפלשבק שב-1949 היא הייתה בת 17. פירוש הדבר שכשהחלה הסדרה ב-1985 היא אמורה הייתה להיות בת 53. בלאנש עבדה במוזיאון לאמנות.
סופיה הייתה בתם של דון אנג'לו ואשתו אלינור מסיציליה.
סופיה עזבה את סיציליה ועברה לניו יורק לאחר שנטשה בחופה את בעלה המיועד, גווידו ספירלי.
היא התחתנה עם סלבדור פטרילו, ונולדו להם שלושה ילדים: דורותי, גרושה ומורה מחליפה שסופיה עברה לגור איתה, פיל, קרוס-דרסר נשוי עם ילדים, וגלוריה, שנישאה לאיש עשיר, אך הפסידה את כל ההון שהוריש לה, הדרדרה לעוני ונאלצה לבקש את עזרתן של דורותי וסופיה.
דורותי שיכנה את סופיה בבית האבות "שיידי פיינס".
סופיה קיבלה שבץ חמור, ומספר פעמים במהלך הסדרה צוין שהשבץ השמיד את החלק במוח שלה שמפעיל צנזורה על מה שהיא אומרת.
ואכן, סופיה נודעה בשל אמירותיה הבוטות, המצחיקות וחסרות העכבות.
לפעמים היא העמידה פנים שהיא סנילית.
כבר בפרק הפיילוט היא עברה לגור עם דורותי ושאר הבנות, לאחר שבית האבות שבו שוכנה נשרף.
באחד הפרקים סופיה ניסתה לברוח בחזרה לסיציליה, לאחר שהפכה לחשודה העיקרית בהצתת בית האבות.
מדי פעם נרמז על כך שלה ולמשפחתה בסיציליה היו קשרים עם המאפיה.
באחד הפרקים הייתה לה פליטת פה שהיא יודעת מה קרה לג'ימי הופה.
בני משפחתה של סופיה שהופיעו במהלך הסדרה היו: אחותה אנג'לה, אחיה אנג'לו, בתה גלוריה, ובפלשבקים גם בעלה המנוח סלבדור, אמה (שגולמה על ידי ביאטריס ארתור) ואביה.
בנה פיל מעולם לא נראה בסדרה, ותמיד כשסופיה אמרה דברים טובים על ילדיה, היא נהגה לסייג ולומר: "חוץ מפיל".
במהלך הסדרה סופיה נישאה למקס ויינשטוק, שהיה שותפו לעסקים של בעלה המנוח סלבדור, אך הם נפרדו לאחר זמן קצר, כשהבינו שהם מעדיפים להישאר "יזיזים".
לאורך הסדרה היא עבדה במספר משרות חלקיות, בין היתר בתחום המזון המהיר ובהכנת כריכים מתוצרת ביתית.
הסדרה הייתה משופעת בהופעות אורח של שחקנים מפורסמים, חלקם כאלה שהיו בעת הופעתם בסדרה בראשית דרכם.
רבים מפרקי הסדרה היו בעלי מבנה דומה: אחת או שתיים מארבע הבנות נתקלו בבעיה או בקונפליקט, לרוב בנושא שקשור לבני משפחה אחרים, גברים או דילמה אתית.
בשלב כלשהו במהלך הפרק התאספו כל הבנות סביב השולחן במטבח ודיברו על הבעיה, לרוב תוך כדי אכילת עוגת גבינה או קינוח אחר.
אחת מהבנות האחרות סיפרה סיפור מחייה שלה, שקשור איכשהו לבעיה (אם כי רוז סיפרה לעיתים סיפורי נונסנס לא קשורים, וסופיה נהגה לספר סיפורים מומצאים).
סופיה התחילה תמיד את סיפוריה עם המשפט: "דמיינו את זה", ואז ציינה את המקום והשנה שבהם התרחש הסיפור (כמעט תמיד זה היה סיציליה, 1922).
סיפוריה של בלאנש היו בדרך כלל על פרשיות רומנטיות שלה או על שנות ילדותה בדרום, בעוד שסיפוריה של רוז עסקו בדרך כלל בתקופה שבה התגוררה בסנט אולף, מינסוטה.
עד סוף הפרק הבעיה או הקונפליקט נפתרו.
חלק מהפרקים הכילו פלשבקים של הבנות, לקטעים מפרקים קודמים או לאירועים שהתרחשו לפני תחילת הסדרה.
ברבים מהפלשבקים נראתה סופיה כשהיא גרה בברוקלין עם בעלה סאל, כשאסטל גטי הופיעה בהם ללא הפאה הרגילה, ונראתה צעירה בהרבה.
לעומת זאת, ביאטריס ארתור לא גילמה את דורותי בפלשבקים מהעבר.
את דורותי הצעירה גילמה בקטעי הפלשבקים השחקנית ליני גרין , בעוד שארתור גילמה בהם את אמה של סופיה, אלינור.
שיר הנושא של הסדרה היה "Thank You for Being a Friend", שבשנת 1978 הגיע למקום ה-25 במצעד הסינגלים האמריקאי, בביצועו של אנדרו גולד.
השיר שהושמע בסדרה היה גרסת כיסוי שביצעה סינדי פי.
בגרסאות המדובבות של הסדרה ששודרו בגרמניה, איטליה וספרד, נותר על כנו הביצוע באנגלית של סינדי פי.
לעומת זאת, בגרסה המדובבת ששודרה בצרפת, השיר הוקלט מחדש עם אותה המנגינה אך עם מילים בצרפתית.
שם השיר בגרסתו הצרפתית היה "Merci a toi, mon ami".
כתובת הבית שבו התגוררו ארבע הבנות הייתה רחוב ריצ'מונד 6151 במיאמי, פלורידה.
כתובת זו אינה קיימת במציאות.
הדגם החיצוני שבו השתמשו לצילומים החיצוניים של הבית היה חלק מאולפני הוליווד של דיסני, שהוא פארק שעשועים באתר דיסניוורלד שבאורלנדו, פלורידה.
דגם זה היה בין אלו שנהרסו בקיץ 2003, כשחברת וולט דיסני (מפיקת הסדרה עבור רשת NBC) החליטה לפנות מקום בפארק לטובת אטרקציות חדשות לאחר שסופת הוריקן פגעה בדגמים.
הדגם התבסס על בית אמיתי בברנטווד, קליפורניה ששימש קודם לכן לצילומי החוץ של הבית בעונה הראשונה והשנייה של הסדרה.
פרקי הסדרה הוקלטו בהוליווד, קליפורניה.
בין השנים 2007–2004 כל שבע עונות הסדרה יצאו בארצות הברית ב-DVD.
לאחר שבע עונות מצליחות הגיעה הסדרה לסיומה, כאשר ביאטריס ארתור החליטה שהיא לא מעוניינת להמשיך ולהשתתף בעונה שמינית.
בפרק הסיום הכפול של הסדרה, ששודר במאי 1992, דורותי נישאה לדוד של בלאנש, לוקאס, ועברה לגור עמו באטלנטה.
אמה סופיה הייתה אמורה להצטרף אליה, אך בסופו של דבר היא נשארה עם שאר הבנות במיאמי.
ברגעי הסיום של הסדרה, דורותי מתקשה להיפרד מחברותיה ומבטיחה להן שהן תמיד תישארנה המשפחה שלה.
לבסוף, כשהיא עוזבת, בלאנש, רוז וסופיה נשארות בבית ומתחבקות בסצנת הסיום.
בפרק הסיום צפו בארצות הברית 27.2 מיליון צופים.
בעת השידור המקורי דורג הפרק במקום ה-10 ברשימת פרקי הסיום הנצפים ביותר של כל הזמנים.
נכון ל-2010 דורג הפרק במקום ה-18 ברשימה זו.
הסדרה זכתה להצלחה רבה כבר בעונתה הראשונה.
היא שודרה בזמן צפיית השיא בשבתות, הפכה לעוגן של רשת NBC בשבת, וזכתה באופן קבוע לרייטינג הגבוה ביותר מבין הסדרות ששודרו במשבצת הזמן שלה.
הסדרה עוררה לעיתים מחלוקת, בשל כך שהדמויות הראשיות שלה היו ארבע נשים מבוגרות ורווקות שחיו יחדיו, אך היו עדיין פעילות מינית, הרבו לדבר על כך ביניהן, וכן היו מעודכנות בתרבות הפופולרית.
התבטאויות בוטות למדי ורמיזות מיניות היו דבר שכיח בסדרה.
יוצרי הסדרה לא נרתעו מלעסוק בנושאים רציניים ולעיתים שנויים במחלוקת כגון יציאתו מהארון של אחיה של בלאנש, מין בטוח, גילנות, סקסיזם, תרומת איברים, אלימות במשפחה, הימור פתולוגי, הזרעה מלאכותית, זכויות בעלי חיים ושיטיון.
בפרק שנוי במחלוקת, רוז עברה בדיקת איידס, שנים לאחר שקיבלה עירוי דם שלא נבדק.
בשש העונות הראשונות שלה דורגה הסדרה בתור אחת מ-10 הסדרות הנצפות ביותר בארצות הברית.
לאחר סיומה של הסדרה המקורית, וייט, מקלנהן וגטי המשיכו לגלם את דמויותיהן של רוז, בלאנש וסופיה בסדרת הספין אוף "ארמון הזהב", ששודרה ברשת CBS.
הסדרה שודרה במשך עונה אחת בלבד, מספטמבר 1992 עד מאי 1993. בסדרה השתתף גם דון צ'ידל, וביאטריס ארתור חזרה לגלם את דמותה של דורותי בהופעת אורח בשני פרקים.
הסדרה לא הצליחה לשחזר את הפופולריות של הסדרה המקורית, ובסיום העונה היא דורגה במקום ה-57 בטבלת הרייטינג השנתית.
רשת CBS, שכבר אישרה הפקת עונה שנייה, חזרה בה והחליטה על ביטולה של הסדרה.
ב-2 ביוני 2003 שודר בערוץ הכבלים והלוויין האמריקאי Lifetime ספיישל איחוד בן 90 דקות בשם "בנות הזהב: הרגעים הגדולים".
וייט, ארתור ומקלנהן התאחדו כדי להיזכר בכמה מהקטעים המוצלחים ביותר של הסדרה ולספר על החוויות שעברו בעת צילומי הסדרה.
גטי כבר הייתה חולה מדי מכדי להשתתף באיחוד, וארתור ציינה שהאיחוד אינו מרגש כפי שהוא צריך היה להיות בשל היעדרה.
בספיישל בחרו הבנות את הקטעים האהובים עליהן ביותר מהסדרה, והוצגו בו לראשונה גם פספוסים וקטעים שנחתכו בזמנו בעריכה ולא שודרו מעולם.
כמו כן שולבו בספיישל גם ראיונות עם מפיקי הסדרה ועם יוצרת הסדרה סוזן האריס.
הזכויות לסדרה נמכרו למספר מדינות, והופקו לה מספר גרסאות זרות:
בריטניה - הגרסה הבריטית לסדרה, שנקראה "Brighton Belles" (בתרגום חופשי: "יפהפיות ברייטון"), עלתה לשידור בערוץ ITV ב-1993. עלילת הסדרה הייתה זהה כמעט לחלוטין לעלילת הסדרה המקורית, אך שמות הדמויות שונו.
הסדרה בת עשרת הפרקים בוטלה לאחר ששודרו שישה פרקים בלבד, בשל רייטינג נמוך, וארבעת הפרקים הנותרים שודרו למעלה משנה לאחר מכן.
רוסיה - גרסה רוסית שודרה ב-2006 ונקראה "Большие Девочки" (בתרגום חופשי: "ילדות גדולות").
בתפקידים הראשיים הופיעו ארבע שחקניות מוכרות ברוסיה.
הסדרה לא זכתה לרייטינג גבוה וירדה לאחר 32 פרקים.
יוון - ב-2008 עלתה לשידור הגרסה היוונית, שנקראה "Xρυσά κορίτσια" (בתרגום חופשי: "בנות הזהב").
שמות הדמויות והדמויות עצמן שונו כדי להתאימן לתרבות היוונית, אך חלק גדול מעלילות הפרקים נותרו דומות לפרקים המקוריים.
הסדרה זכתה להצלחה ודורגה בין עשר התוכניות הנצפות ביותר ביוון.
ישראל - ב-2009 פורסם כי חברת אולפני הרצליה רכשה את הזכויות להפקת גרסה ישראלית של הסדרה, והחלה לנהל משא ומתן עם גופי שידור בישראל, על מנת להפיק עבורם גרסה מקומית של הסדרה.
הגרסה הישראלית עלתה לשידור ב-26 במאי 2011 בערוץ 10, בכיכובן של תיקי דיין (מקבילתה של רוז), חנה לסלאו (בלאנש), מיקי קם (דורותי) ורבקה מיכאלי (סופיה).
במהלך שנות שידורה, הסדרה הייתה מועמדת ל-65 פרסי אמי וזכתה ב-11 מהם.
בנוסף, זכתה בארבעה פרסי גלובוס הזהב.
כל ארבע כוכבות הסדרה זכו בפרס אמי על תפקידן.
"בנות הזהב" היא אחת מתוך שלוש סדרות שכל השחקנים הראשיים שלהן זכו בפרס אמי, לצד "הכל נשאר במשפחה" ו"ויל וגרייס".
השחקנית הטובה ביותר בסדרה קומית - 1986 (בטי וייט), 1987 (רו מקלנהן), 1988 (ביאטריס ארתור)
שחקנית המשנה הטובה ביותר בסדרה קומית - 1988 (אסטל גטי)
הבמאי הטוב ביותר של סדרה קומית - 1987 (טרי יוז)
התסריטאי הטוב ביותר של סדרה קומית - 1986 (בארי פנארו ומורט ניית'ן)
סדרת הטלוויזיה הקומית/מוזיקלית הטובה ביותר - 1986, 1987 ו-1988
השחקנית הטובה ביותר בסדרה קומית/מוזיקלית - 1986 (אסטל גטי)
השחקנית הראשית המצחיקה ביותר בסדרת טלוויזיה - 1987 (בטי וייט)
שחקנית המשנה המצחיקה ביותר בסדרת טלוויזיה - 1991 ו-1992 (אסטל גטי)
פרס גילדת הבמאים של אמריקה
הבימוי הטוב ביותר של סדרה קומית - 1986 (ג'יי סנדריץ') ו-1987 (טרי יוז)
בנות הזהב היא קומדיית מצבים ישראלית המבוססת על הסדרה האמריקאית "בנות הזהב" ("The Golden Girls").
שש עונות הסדרה שודרו בערוץ 10.
הסדרה מגוללת את חייהן של ארבע נשים בסביבות גיל הזהב החולקות דירה בתל אביב יחדיו.
בעלת הבית היא דליה (חנה לסלאו), איתה גרות רותי גולן (מיקי קם) ושושנה בן-בסט (תיקי דיין).
בפרק הראשון מצטרפת בהפתעה ריבה (רבקה מיכאלי), אמהּ של רותי, אל שלוש הבנות האחרות לאחר שבית האבות שבו גרה נשרף.
העונה הראשונה והשנייה עוסקות בעיקר ביחסים רומנטיים והכרויות והתמודדות עם הנישואים הקודמים של הבנות.
החל מהעונה השלישית, הסדרה עוסקת גם בנושאים חברתיים שונים ומגוונים ובדילמות מוסריות, כמו ניסויים בבעלי חיים, יחסים חד מיניים, יחס למבוגרים, ניצול עובדים, הטרדות מיניות, ניתוחים פלסטיים, גזענות, עובדים זרים ויחסי דתיים-חילוניים.
דליה קספרוב (חנה לסלאו, בפרק השני של העונה השישית הילה סורג'ון פישר) – דליה היא בת לניצולי שואה.
דליה היא בעלת הדירה בה גרות הבנות בשכירות.
נישאה 4 פעמים, התאלמנה מבעלה השני והתגרשה מ-3 האחרים.
את בעלה השלישי פגשה בלווייה של בעלה השני.
יש לה שתי אחיות: מירי, אחותה הגדולה, וורדה אחותה הקטנה (אודיה קורן), שנהגה למרר את חייה עד שנזדקקה לניתוח כליה.
לדליה היו ארבעה בעלים, והאחרון שבהם השאיר לה ירושה, הדירה.
דליה היא אישה צבעונית, מלאת שמחת חיים אך גם מאוד מרוכזת בעצמה וקלת-דעת במקצת והיא מרבה לספר על מפגשיה המיניים עם גברים.
בעונה 2 דליה בת 58, אך מתכחשת באופן מוחלט לגילה ותמיד מנסה להתנהג ולהיראות צעירה יותר.
לדליה יש בת חורגת בשם אלינור (רוני מרחבי) ונכד בשם זיו (דניאל מורשת).
בסוף העונה השישית הבנות רוכשות ביחד את הדירה של דליה כדי לעזור לה להחזיר חוב גדול.
רותי גולן (מיקי קם) – רותי היא הרצינית ביותר מבין ארבע הבנות, ובדרך כלל היא מעוררת את שוש מהפנטזיות שלה ומנסה למנוע מדליה לעשות שטויות.
למרות זאת, רותי היא בכל זאת הבת של ריבה, ולפעמים היא נגררת לעשות דברים הזויים עם שאר הבנות.
לרותי יש אח גדול בשם דורי שהוזכר רבות לאורך הסדרה אבל אף פעם לא ראו אותו.
ואחות קטנה בשם נעמי (אילנית בן יעקוב).
רותי עובדת בתור מורה מקצועית להיסטוריה בתיכון.
הגרוש שלה, נחום (שמוליק לוי), גר עמה 30 שנה אך התגרש ממנה לטובת חיילת צעירה בשם מיטל (שחר רוזנצווייג), שנטשה אותו לבסוף.
עזבה את תפקידה בתור מורה ובסוף העונה השישית התגלה שהיא הולכת להשתתף בסדרת ריאליטי שתשודר בטלוויזיה.
שושנה "שוש" בן-בסט (תיקי דיין) – שוש גדלה במושב בדיוני בשם מעלה יחזקאל, ותמיד נוהגת להלעיט את הבנות האחרות בסיפורים שאירעו במעלה יחזקאל בזמן שגרה שם, רובם מגוחכים למדי.
שוש היא אם לחמישה בנים, כולם מבעלה המנוח אבנר, שגעגועיה אליו אף גורמים לה לטעון שהיא מדברת איתו מדי פעם.
היא מסורתית, שומרת כשרות ונוהגת לעשות קידוש בימי שישי.
צנועה מאוד וידועה בנאיביות המוקצנת שלה.
עם זאת היא תחרותית מאוד.
בעונה השנייה בא לבקר בנה השני אבישי (יניב לוי).
בסדרה שוש נוטה לשבור את הסטיגמות על הדמות שלה כשהיא לעיתים קרובות מתגלה כליברלית וסובלנית יותר מכל הבנות האחרות בבית.
למרות הנאיביות המגוחכת שלה, שוש נוטה להרגיש ולעשות דברים לפני כולם שמתבררים לבסוף כנכונים.
שוש היא מושא שנאתה של ריבה.
עבדה בהתחלה במשרד ניהולי ולאחר מכן התפטרה ועבדה במאפייה בשם "בורקס אימהל'ה" ובתחילת העונה הרביעית התחילה לעבוד בגן "אמנון".
ריבה גלאומבוש (רבקה מיכאלי) – ריבה היא ניצולת שואה, ילידת דונצי שבהונגריה, שבילתה את ילדותה ביערות והתפרסמה בזכות מעשי הגבורה שלה כפרטיזנית.
היא מתגאה בכך שהצליחה לשרוד ביערות, ולועגת לכולם, ובייחוד לבתה, באמירה "יום אחד לא היית שורדת ביערות!" בתה רותי (בעצת בעלה לשעבר נחום) שיכנה אותה בבית אבות, אולם לאחר שבית האבות שלה "נשרף", היא עברה לגור עם הבנות.
במהלך השהות בבית האבות ריבה עברה שבץ מוחי, והשבץ השמיד את החלק במוח שלה שמפעיל צנזורה על מה שהיא אומרת, ואכן, ריבה נודעה באמירותיה הציניות והפסימיות, בהתנהגותה האקסצנטרית ובחוסר החשש שלה מפני שבירת מוסכמות.
במהלך השהות עם הבנות ריבה מתנהגת בחוסר חיבה לדליה ולשוש על דליה צוחקת על המראה החיצוני והגיל, ולשוש לועגת מדי פעם עקב מוצאה המזרחי ומתייחסת אליה כאל ערבייה בכך שהיא מכנה אותה בשמות של טרוריסטים כגון: "אבו מאזן", "נסראללה", "בין לאדן", חוואתמה, "קדאפי", ובשמות של דמויות מזרחיות כגון: שחרזאדה.
לפעמים, בדרך כלל כדי להתחמק מדברים, מעמידה פנים שהיא סנילית.
לריבה ולבעלה יש שלושה ילדים: דורי (שהזוכר רבות לאורך הסדרה אבל אף פעם לא ראו אותו) רותי (מיקי קם) ונעמי (אילנית בן יעקוב).
אין לה כלל סימפתיה לילדיה, והיא כינתה אותם לא פעם בכינויים מעליבים למיניהם.
לריבה יש אקדח לוגר, מה שמוסיף לאופי המאיים שלה.
נוהגת לקרוא ליחסי מין "צ'יקי בום".
יש לה שישה נכדים ונין אחד והיא חובבת צ'יפס.
נוהגת לכנות את נכדה סתיו "הנכד השמן שלי סתיו"
נחום גולן (שמוליק לוי) (עונות 1–6) – בעלה לשעבר של רותי, אבא של לולי.
בגד ברותי לטובת מיטל, חיילת שנטשה אותו לבסוף.
אדם קירח הנוהג לחבוש פאה, אותה רותי מקפידה לתלוש מראשו כמעט בכל פעם שהם נפגשים.
נודע בשל התנהגותו הנלעגת והפתטית וכישלונותיו במערכות יחסים זוגיות.
בעונה 6 התחתן שוב עם אישה בשם חני נעליים (אורנה כץ).
לולי (יעל טל) (עונות 1, 3 ו-6) – בתם של רותי ונחום, עורכת דין במקצועה.
בגדה בבעלה חגי אשר איתו התחתנה בעונה הראשונה ולאחר מכן התגרשה ממנו.
בפרק האחרון של הסדרה היא וחגי חוזרים ונולד להם ילד.
דנית (ענבר דנון) (עונה 6) – שכנה מהבניין.
עברה אצל ריבה קורס לשיפור הזיכרון.
פוגשת את יהל, התלמיד של רותי, אך לאחר המפגש היא נכנסת להיריון מבן זוגה דן.
היא הייתה אמורה לשחק עם ריבה בפרסומת אבל שוש הבריחה אותה.
אבישי בן בסט (יניב לוי) – בנה של שושי.
בא לביקור כדי לבקש כסף לפטנט מקורי.
אביחי בן בסט (משה אשכנזי) – בנה של שושי.
יצא עם לולי בעונה השלישית.
אבשלום בן בסט (קובי מאור) – בנה של שושי.
חגי (גלעד קלטר) – בעלה של לולי אשר בגדה בו מאחורי גבו ולאחר מכן זרקה אותו.
בפרק האחרון של הסדרה הוא ולולי חוזרים ונולד להם ילד.
משה "הדייג" (אריה צ'רנר) – תושב ממעלה יחזקאל, ועבר כמו שוש לגור בתל אביב שמדריכה אותו.
בהמשך שופט בתחרות מעולה יחזקאל.
מיטל (שחר רוזנצוויג) – בת זוגו של נחום אשר זרקה אותו לבסוף.
גדי (אושיק לוי) – יצא עם דליה בפרק הראשון.
שוטר (יניב סוויסה) – שוטר ממחלקת פריצות שנשלח לדירת הבנות כדי למלא דו"ח פריצה, אך לא עזר להן בכלום.
ורדה (אודיה קורן) – אחותה הצעירה של דליה.
התנהגה אליה כל השנים בגועליות, עד שהזדקקה לכליה.
מיקלוש (יעקב בודו) – חבר ילדות של ריבה.
איזק (מאיר סויסה) – עבר לגור מול הבנות לאחר שהתגרש.
יצא עם רותי, אך עם זאת התאהב גם בדליה.
אלינור (רוני מרחבי) – בתה החורגת של דליה, דוגמנית לשעבר.
זיו (דניאל מורשת) – הנכד של דליה.
עזב את ביתו וניסה לשוחח עימה אך הייתה מרוכזת בעצמה והכין עליה סרטון משפיל לאחר שלא הקשיבה לו.
רפי (שמואל וילוז'ני) – המורה לספורט בבית הספר של רותי.
בגד באשתו עם רותי, בסוף רותי גילתה את האמת וזרקה אותו.
גילי "ג'לי" (שלומי טפיארו) – הסכים לצאת עם דליה למרות הפרש הגילאים ביניהם, אך לאחר מכן מתברר כי הוא יוצא רק עם נשים מבוגרות.
מר ורשבסקי (רפי רוטשטיין) – גר בצמוד לבנות וניסה להרחיק אותן מהבניין על ידי רעש במערכת תופים ועוד.
בהמשך מוכר את דירתו למאור כהן.
מאור כהן (מאור כהן) – קנה את הדירה של מר ורשבסקי ועבר לגור בצמוד לדירת הבנות.
אלחנן (מיכאל ורשביאק) – המנהל הקודם של רותי.
נפטר לאחר ששכב עם שושי.
ליהי (יעל גרובגלס) – אחייניתה האהובה ביותר של דליה.
למדה ממנה על יחסי מין.
סיב (גיל דסיאנו ביטון) – פליט ריאליטי שבחן את ליהי ללהקה צבאית ושכב איתה.
אביגדור (הוגו ירדן) – חבר עם ריבה בקבוצת קשישים שמפטרלת ברחוב בלילה ומציקה לבני נוער.
גברת טרכטנברג (חנה ריבר) – השכנה מדירת הקרקע.
קשישה גסת רוח שלא אוהבת אנשים בכלל ואת שוש בפרט.
לבסוף מתה על ידי זריקת עוגייה של ריבה בין עיניה.
יפים פטרונוב (ולדימיר פרידמן) – אוליגרך שיצא עם דליה.
מלכה מוגרבי (לבנה פינקלשטיין) – יריבתה הידועה של שושי ממעלה יחזקאל.
עמי (שלמה סדן) – גרוש שיצא עם דליה.
תמי (חני נחמיאס) – גרושה של עמי, נהייתה חברה של דליה.
חמדה (שושה גורן) – אחותה הגדולה של שוש ממעלה יחזקאל.
נורית (שירי גולן) – חברה של רותי.
לסבית, שזמן לא רב לפני הביקור אצל רותי, התאלמנה מזוהר, בת זוגה.
אלישבע לנדסמן (רות גלר) – קשישה שלקחה אצל ריבה שיעורים להגנה עצמית.
לאחר מכן, היא מבוקשת על ידי המשטרה מפני שהרביצה לתיכוניסטים וגנבה להם כספים.
מאיר (דוד קיגלר) – אסיר נמלט שיצא עם רותי
חזי שביט (אברהם סלקטר) – נוכל המתחזה לחבר של אבנר, בעלה של שוש במטרה לנצל את שוש ולגנוב ממנה כספים.
דוד פרדי (לני רביץ) – דוד של נחום שמגיע לארץ.
מבטיח להוריש לנחום ולרותי 50,000 ש"ח בתנאי שהם עדיין נשואים.
ישראל (ישראל גוריון) – ניהל מכולת עם צביקה, בעלה המנוח של ריבה כשרותי הייתה ילדה.
ברח מהארץ והשאיר את צביקה עם כל החובות של המכולת.
לאחר 40 שנה חוזר אחרי שהתאלמן מאשתו שמחה ומתחיל לנהל רומן עם ריבה.
לאחר שבוע הוא מספר לרותי ששילם את חלקו בחובות של המכולת בעבר ועזב מרצונו.
הוא וריבה נפרדים וסיבת הסכסוך בינו לבין צביקה נשארה ללא תשובה.
אבנית חן (טלי אורן) – הפסיכולוגית שנשכרה על ידי ריבה.
חביבה ניקולט (שושיק שני) – פרטיזנית בפהר קורוש, המחתרת של ריבה בימי מלחמת העולם השנייה.
סגנית שלה שמאיימת עליה ובסוף גורמת לכך שלא תדליק משואה.
חסן נסראללה (טוביה צפיר) – מזכ"ל החזבאללה.
ניסה להעביר מתכון לשושי דרך הפייסבוק.
פרופסור שכטר (אילן דר) – שכן שגר בבניין, פרופסור למתמטיקה.
רוצה להתאבד ולכן מציק לריבה כדי שתהרוג אותו.
יהל משולם (הלל קאפון) – תלמיד של רותי שמתאהב בה במהלך השיעורים הפרטיים.
בתיה משולם (חגית דסברג) – אמו של יהל, בצבא הייתה חיילת של דליה.
לדליה הצטברה טינה עצומה כלפיה לאחר שהיא נזכרת שבתיה גנבה לה את החבר במהלך הצבא.
דן (תומר אופנר) – בן זוגה של דנית, הכניס אותה להיריון.
בני בידור (אסף אשתר) – הבדרן האהוב של מעלה יחזקאל.
שוש מזמינה אותו לדירה כדי שיעזור לרותי להתכונן למופע הסטנד-אפ שלה.
נעמי (אילנית בן יעקב) – הבת של ריבה.
בעונה השנייה נעמי מנסה לשכנע את ריבה לעבור לגור איתה בקנדה.
מוני (יורם יוספסברג) – חבר ילדות של דליה שחזר בתשובה ויצא עם רותי.
מנהל (איציק סיידוף) – היה מנהל של רותי.
גדעון (גיל צרנוביץ) – המנהל המחליף של רותי.
התמודד למועצת עיר תל אביב.
אורנה פזמוני לוי (נילי צרויה) – סופרת שקראה את השירים של רותי ולא באמת אהבה אותם.
בנות היא סדרת דרמה קומית אמריקאית, ששודרה ברשת HBO בשנים 2012–2017. הסדרה עוקבת אחר קבוצת צעירים, בעיקר נשים בתחילת שנות ה-20 לחייהן, המתמודדים עם החיים בניו יורק.
ב-2012 זכתה הסדרה בפרס גלובוס הזהב בקטגוריית הסדרה הקומית הטובה ביותר.
הסדרה נוצרה על ידי לינה דנהאם, המגלמת בה את האנה, הדמות הראשית.
דנהאם גם ביימה רבים מפרקי הסדרה.
לצד דנהאם מככבים בסדרה גם אליסון ויליאמס, ג'מיימה קירק , זושה מאמט ואדם דרייבר, המגלמים את חבריה הקרובים של האנה.
חוויותיה של האנה, הדמות הראשית בסדרה, נוצרו בהשראת אלה שעברו על דנהאם, יוצרת הסדרה והשחקנית הראשית בה.
כל פרק בסדרה מורכב בדרך כלל מאפיזודות אחדות השלובות זו בזו.
העונה השישית והאחרונה של הסדרה עלתה לשידור ב-12 בפברואר 2017.
בישראל שודרה הסדרה בערוץ Yes Oh ומנובמבר 2016 גם ב-HOT VOD ובערוץ HOT Plus.
האנה הורבאת' (לינה דנהאם), סופרת שאפתנית בשנות העשרים לחייה.
נדהמת כאשר הוריה מודיעים לה שהם מפסיקים לתמוך בה כלכלית כפי שעשו מאז סיום לימודיה.
בעקבות זאת היא מנסה, עם חבריה, לנווט את חייה בברוקלין.
בכל פרק בסדרה משולבים, בדרך כלל, סיפורים מחייהם של האנה וחבריה.
האנה היא דמות עגולה, מלאת הרפתקנות, שאיפות והרס עצמי.
בעונה הראשונה עסוקה האנה בהבנת יחסיה עם אדם ומתמודדת עם בגרות עצמית שנחתה עליה בעקבות הפסקת המימון על ידי הוריה.
בעונה השנייה האנה מנסה לנתב את יחסיה עם אדם, לאחר שהבהירה לו שהיא לא רוצה לנהל איתו מערכת יחסים.
היא מתמודדת עם OCD קשה, שבסופו אדם נחלץ לעזרתה והם מתחילים לנהל את הזוגיות ביניהם.
בעונה השלישית, בעקבות הפיכתו של אדם לשחקן מצליח בברודוויי, האנה נאלצת להתמודד עם שאלות עצמיות ומה היא תעשה לגביה.
בסוף העונה עוברת לאיווה להתחיל את התואר השני שלה.
לאחר מכן היא חוזרת ומגלה שלאדם יש חברה.
עם התפתחות הסדרה האנה מגלה לקראת עונה חמש שאדם וג'סה ביחד, וכאן מתחיל השבר ביחסיה עם ג'סה ושאר החברות.
בעונה השישית האנה מגלה שהיא בהריון ומחליטה להשאיר את התינוק ומשקמת את יחסיה עם ג'סה.
מארני מייקלס (אליסון ויליאמס), חברתה הטובה ביותר של האנה ושותפתה לדירה בעונה הראשונה.
כמו ג'סה, צ'ארלי ואלייז'ה, מארני למדה יחד עם האנה בקולג'.
מארני מאופיינת בעיקר בהיסטריה שלה, היא בחורה לחוצה ונרקיסיסטית שעוברת משבר ומהפך בין העונות.
לאחר שבפתע צ'ארלי עוזב אותה בסוף העונה השנייה, היא מגלה את חלומה להיות זמרת.
היא מכירה את דזי שותפו של אדם בהצגה, ופוצחת איתו בקריירת שירה.
השניים מצליחים בתחום המוזיקה ומנהלים מערכת יחסים בסתר.
לאחר שהם הופכים לזוג ומתחתנים, מארני מגלה שינוי בה.
לאחר שמגלה שדזי הוא מכור לסמים היא מנסה להבין את הבעיות שבחיים שלה ולתקן אותן.
בדרך היא חווה הסתכלות עצמית והבנה ובעיקר מתבגרת.
ג'סה ג'והנסון (ג'מיימה קירק), בחורה בוהמית, ביסקסואלית אשר חזרה לניו יורק לאחר שטיילה בעולם.
ג'סה היא נשמה חופשית שנוטה לעשות את הדברים שהיא רוצה ללא מעצורים וללא חשבון.
ג'סה מתגלה כמכורה לסמים ונכנסת לגמילה בתחילת העונה השלישית.
לאחר כישלון שם היא יוצאת משם ומנסה לשקם את עצמה ולהיגמל.
היא חברתה הטובה ביותר של האנה והיחסים בין השתיים קרובים מאוד.
לאחר שהאנה נוסעת לאיווה וחוזרת, ג'סה מתקרבת לאדם ומבינה שבין שניהם יש חיבור וכימיה טובה.
היא מנסה לשכנע את עצמה לא לעשות את זה כדי לא לפגוע בהאנה, אבל בסוף נשברת ומנהלת זוגיות לא קונוונציונלית עם אדם.
היא עוברת משבר ביחסיה עם האנה ושאר החברים, מגלה על עצמה דברים, פורשת מלימודי הפסיכולוגיה ומנסה לנתב את דרכה בתוך הזוגיות והדינמיקה ה"משוגעת" שלה ושל אדם.
שושנה שפירו (זושה מאמט), בת דודתה הנאיבית של ג'סה.
שושנה היא דמות מתפתחת שעוברת מסע התבגרות.
לאחר שהיא מסיימת את המכללה ואת התואר היא מנסה להבין מה היא רוצה לעשות בחייה.
היא מנהלת זוגיות קצרה עם ריי, שגורמת לה להבין שהיא צריכה לפרוץ את חייה ולחוות.
לקראת העונה החמישית היא עוברת ליפן, עובדת שם ומפתחת חיים, ואז מבינה שהיא צריכה לחזור.
שושנה היא לעיתים המאזנת בחבורה, תוך כדי דיבור מהיר ולא מובן שלבסוף נשמע איך שהוא הגיוני.
בסוף העונה השישית שושנה מתארסת במפתיע ומודיעה חד משמעית שהיא מספיק בוגרת כדי להבין שהיא לא צריכה להיות חלק מן החבורה הזאת.
אדם סאקלר (אדם דרייבר), המאהב של האנה.
אדם הוא בן אדם לא שגרתי עם אופי הפכפך, שלפעמים קשה להכיל ולהבין.
הוא משמש כבן הזוג של האנה בשלוש העונות הראשונות והופך לשחקן מצליח בברודוויי.
בעונה הרביעית הוא מנהל מערכת יחסים אחרי שהאנה עזבה לאיווה.
הוא מבין שזה לא בשבילו, ומפתח מערכת יחסים עם ג'סה בלי להתחשב ברגשותיה של האנה, אך השניים משגעים אחד את השני עם האגרסיות והרצונות שלהם.
הוא מתפתח כשחקן, וכדוד לסאמפל שצריכה את עזרתו.
אדם מבין בעונה השישית שלו ולהאנה יש עבר גדול מידי ומציע לגדל את הילד שלה ביחד איתה, אך לבסוף מבין שהם הרסניים אחד כלפי השני.
צ'ארלי דטולו (כריסטופר אבוט), בן זוגה לשעבר של מארני, שעוזב אותה בעונה השנייה.
בעונה החמישית הוא חוזר לפרק אחד לתעתע את עולמה של מארני אבל לבסוף מתגלה כמכור לסמים.
ריי פלושנסקי (אלקס קרפובסקי), חברו של צ'ארלי.
הוא מפתח מערכת יחסים עם שושנה שגורמת לו להרגיש כמובן מאליו.
ריי במשך העונות מנהל מערכת יחסים לסירוגין עם מארני ומפתח את הקריירה שלו במועצת העיר.
אלייז'ה קרנץ (אנדרו ראנלס), חברה לשעבר של האנה מימי הקולג', שמתברר כי הוא הומוסקסואל.
אלייז'ה הופך דמות חשובה בחייה של האנה לאחר שעובר לגור איתה.
הוא לעיתים מאזן אותה ומתגלה כחבר אמיתי שמבין אותה.
בעונה השישית הוא מבין שהוא רוצה להיות שחקן.
הוא מפתח מערכת יחסים עם דיל, שדר חדשות מצליח.
טד ולורין הורבאת', הוריה של האנה.
טד מבין שהוא הומוסקסואל, מפתח יחסים עם גבר ויוצר משבר במערכת היחסים שלהם.
קרוליין סאקלר (גבי הופמן), אחותו הסרקסטית והלא-יציבה של אדם.
נכנסת להריון עם לירד ויולדת בלידה ביתית את ביתה סאמפל.
בשלב מסוים היא נעלמת ומשאירה את כולם להתמודד עם ביתה.
דזי הרפרין (איבון מוס-בכרך), מוזיקאי ושותפו של אדם בהצגה.
דזי מנהל מערכת יחסים כושלת עם מארני שברוב הפעמים נראית לא מוצדקת ונועדה לכישלון.
הם מפתחים את הקריירה המוזיקלית שלהם ביחד ואף מתחתנים.
דזי מתגלה כמכור לסמים, נרקיסיסט ולבסוף בוחר לעזוב את הכל ואת מארני.
פראן פרקר (ג'ייק לייסי), מורה בבית הספר שהאנה מלמדת בו.
הוא מנהל איתה מערכת יחסים בעונה החמישית ואף עובר לגור איתה ועם אלייז'ה.
"כלבה אמריקאית", הפרק השלישי של העונה השישית של הסדרה, עסק בהטרדה מינית ועורר הד תקשורתי רב.
בעקבות מאמר שפרסמה, ועוסק בהטרדה מינית שהורבאת' ייחסה לסופר מפורסם, צ'אק פאלמר (בגילומו של מתיו ריס), שהאנה מעריצה, הסופר מזמין אותה לביתו כדי להסביר לה כמה נפגע מהמאמר הזה.
הוא מציג עצמו כקורבן, ומלין על הקלות הבלתי נסבלת שבה ניתן להרוס חיים של אנשים בעידן האינטרנט, בו אנשים יכולים בקלות לפרסם פרסומים שליליים על אנשים רק על סמך שמועה.
מצד שני טוענת האנה שהאינטרנט נתן לנשים סוף סוף הזדמנות להתקומם נגד העוולות שגברים עשו לנשים במהלך כל השנים אך לנשים לא הייתה אפשרות להתעמת מולם.
הוא תוהה איך ניתן להכריח אישה לקיים מין אוראלי, והיא טוענת שכגבר בעל השפעה אותו נשים מעריצות, יש לו כוח להשתמש במעמדו כדי לגרום לנשים לעשות דברים שהן לא בהכרח מעוניינות בהם.
הדיון ביניהם נמשך, ואף על פי שהאנה ממשיכה להתעמת איתו, הוא מצליח לעורר בה סימפתיה.
בסופו של דבר הוא נותן לה ספר חתום של פיליפ רות, אותו היא מעריצה, ומזמין אותה לשכב לצדו על מיטתו.
האנה אף מתנצלת על כך ששפטה אותו, וזה הרגע בו בוחר צ'אק להפתיע את האנה בחשיפת איבר מינו.
הפרק עורר הדים רבים בהצגתו את השטח האפור של ניצול מיני.
הוא מדגים כיצד בחורה המוכרת לצופים כחכמה, אינטלקטואלית ובעלת דעה משלה עלולה אף היא למצוא עצמה בסיטואציה משתקת בה אינה יודעת כיצד להגיב.
האנה מגיעה אל בית הסופר בגישה תוקפנית, אך במהלך שיחתם, אף על פי שהיא מציגה טיעונים משכנעים, הוא מצליח להקסים אותה בכריזמה שלו ולשכנע אותה בחפותו.
בנות ברשת היא סדרת נוער גרמנית-אמריקאית-סינגפורית, שעוקבת אחר שלישית בנות שנפגשות בחדר צ'אט, לאחר שנפרדו.
בישראל הסדרה שודרה בערוץ הילדים בתרגום עברי.
אלי, אמה וג'קי הן שלוש חברות טובות שלומדות יחד בבית ספר בסינגפור.
בסוף השנה נפרדות הבנות שמשפחותיהן חיות בארצות שונות: אמה חוזרת לגרמניה, המבורג, עם משפחתה, ואלי חוזרת לסידני שבאוסטרליה.
אחיה הגדול של ג'קי, ג'וש, מומחה למחשבים, והוא נותן לבנות מתנת פרידה, חדר צ'אט שבו הן יוכלו לשוחח מכל מקום בעולם באמצעות המחשב או הטלפון.
כשהבנות חוזרות כל אחת לביתה הן מזינות את הקוד שקיבלו מג'וש ביחד, אך במקום שיוכלו לתקשר דרך הטלפון מופיע מעין הבזק חשמלי חזק ושואב אותן לתוך חדר הצ'אט - חדר לבן וריק.
הן מבינות שהן נמצאות בחלל הסייבר ומצליחות לבסוף לחזור הביתה באמצעות הזנת הקוד שלהן במהופך.
תוך כדי כך הן מגלות שאם הן מזינות את הקוד של מישהי מהן בטלפון הן מסוגלות לעבור לבית שלה.
בשיטה הזאת הן ממשיכות להיפגש לכל אורך הסדרה כדי לטייל בארצות השונות ולרקוד ביחד.
הן שומרות על חדר הצ'אט בסוד בעזרת שקרים רבים.
בתחילת הסדרה אביה של ג'קי לא מעוניין שהיא תמשיך לעשות את מה שהיא אוהבת, לרקוד, בטענה שזה מפריע לה בלימודים.
ג'קי רוצה להמשיך לרקוד ואמה מעלה רעיון - שלוש הבנות ישתתפו בתחרות חשובה בריקוד בסינגפור וישנו את דעתו של אבא של ג'קי.
הן מבקשות ממישל, המורה שלהן למחול, ללמד אותן את הכוראוגרפיה וממשיכות להיפגש בסתר על מנת לעבור את כל השלבים ולהגיע לגמר.
בכל פרק כמעט עומדות הבנות מול בעיה חדשה שהן צריכות להתמודד איתה כדי להשאיר את חדר הצ'אט בסוד, להצליח לחזור לבתיהן, ולנצח בתחרות.
בסוף הסדרה הן מגלות שחדר הצ'אט יעלם חודש מוקדם ממה שהן ציפו ונאלצות להיפרד.
הן ממשיכות לשמור על קשר דרך המחשב באופן רגיל.
אמה שוברט - אמה היא בתם של יורגן וטינה שוברט.
היא גרה בגרמניה, בהמבורג, חברה טובה של ניקולס ואוהבת לרכוב על אופניים ולרקוד.
יש למשפחתה כלב בשם שטרודל.
היא מתאהבת בג'וש, אחיה הגדול של ג'קי, וגם הוא מאוהב בה, ולקראת סוף הסדרה הם נעשים זוג.
ג'קי לי - ג'קי היא נערה מחוננת שמרוכזת בלימודים.
הוריה לא רוצים שהיא תרקוד כי הם חושבים שזה מסיח את דעתה מהלימודים.
היא גרה בסינגפור ואוהבת בעיקר ללמוד ולרקוד.
היא לא הרפתקנית ומפחדת בהתחלה מחדר הצ'ט וכמעט מכל בעיה שהבנות נתקלות בה.
היא פוגשת בהמבורג את ניקולס, ידידה הטוב של אמה, והשניים מתאהבים והופכים לזוג.
אלי הנסון (מרני קנדי) - אלי גרה באוסטרליה ועוזרת בעבודות בחוות הסוסים של הוריה.
יש לה אח קטן בשם דיימון בן כאחת עשרה.
בחווה עובד גם דן, נער מהחווה השכנה שאוהב סוסים ומועסק מן השנה הקודמת בחווה במקום אלי נסעה ללמוד שנה אחת בסינגפור.
בתחילה אלי שונאת אותו כיוון שהיא מרגישה שהוא מחליף אותה ומשתלט על חייה, (מה שקצת נכון) אבל לאחר שהיא לומדת לקבל אותו, השניים מתאהבים ונהיים זוג.
מלבד ריקוד, אלי אוהבת מאוד סוסים וחיות בכלל, והיא גם שוחה.
מישל - מישל היא הכוריאוגרפית של הבנות.
היא מכינה את הבנות לתחרות הארצית בסינגפור.
חשובה לה מאוד עבודת צוות, השקעה מרבית ונאמנות.
צ'לסי - צ'לסי היא האויבת הגדולה של הבנות.
רוב הזמן היא מלווה בשתי בנות שפוטות שלה.
היא מתכננת פעמים רבות פעולות נגד הבנות.
צ'לסי ושתי "חברותיה" מנסות גם הן, כמו אמה, אלי וג'קי, להגיע לתחרות הארצית.
אביה של צ'לסי עשיר מאוד.
ג'וש לי - אחיה הגדול של ג'קי.
הביא את חדר הצ'ט לבנות, אך לא מודע לכוחו האמיתי.
הוא טוב במחשבים ומשחק כדורגל בקבוצה מקצועית.
ג'וש מאוהב באמה וגם היא אוהבת אותו.
לקראת סוף בסדרה הוא מקבל מלגת מחשבים ומתכוון לטוס לאמריקה, והשניים הופכים לזוג.
ניקולס - ידיד טוב של אמה מהמבורג.
רוקד איתה מאז בית הספר היסודי.
הוא מכיר את ג'קי ואלי בתור חברות טובות של אמה מבית ספר אחר בהמבורג.
הוא וג'קי מתאהבים והופכים לזוג.
דן - דן גר קרוב לחוות הסוסים של אלי באוסטרליה.
בזמן שהיא הייתה בסינגפור הוריה של ג'קי העסיקו אותו בחווה.
כשאלי חוזרת הביתה היא ודן מתאהבים אך הופכים לאויבים גמורים.
כמו כל משפחתה של אלי, מכיר את אמה וג'קי כחברות מבית הספר באוסטרליה.
דיימון - אחיה הקטן של אלי.
עוזר גם הוא בחוות הסוסים.
הוא ואלי לא נחמדים אחד לשני.
במהלך הסדרה הוא חושד לפעמים בבנות ומנהל נגדן חקירות.
בנופי פאי הוא פאי אנגלי העשוי קלתית אפויה או עשויה קרמבל ביסקוויטים וחמאה, עם מלית הכוללת בננות, שמנת וטופי המבושל מחלב מרוכז או ריבת חלב.
חלק מגרסאות הבנופי מכילות שוקולד, קפה או שניהם גם יחד.
שם הקינוח הוא הלחם בסיסים של המרכיבים העיקריים שלו - בננה וטופי.
המצאת הבנופי פאי מיוחסת לנייג'ל מקנזי ואיאן דאודינג, השף והבעלים של מסעדת "הנזיר הרעב" הממוקמות בג'ווינגטון שבמזרח סאסקס בבריטניה.
לטענתם הפאי פותח בשנת 1971, ומושפע ממנה אמריקאית בשם "בלומ'ס קופי טופי פאי".
המנה זכתה לפופולריות כה רבה במסעדה עד כי הם "לא יכלו להוריד אותה מהתפריט".
המתכון פורסם בספר הבישול של מקנזי שיצא בשנת 1974, והודפס שוב ב-1997.
בשנת 1984 הועלו מספר טענות בארצות הברית לפיהן השילוב של פאי בננה וטופי הוא אמריקאי ולא בריטי.
בתגובה הציע מקנזי פרס בגובה 10,000 ליש"ט למי שיפריך את טענתו שהוא ודאודינג הם ממציאי המנה.
איש לא הפריך את הטענה.
מאז, המילה "בנופי" נקלטה בשפה האנגלית ומשמשת לתיאור כל מנה המשלבת בננה וטופי.
מתכון העוגה אומץ על ידי מסעדות רבות ברחבי העולם, בעיקר מסעדות הודיות, והוא נחשב כיום ל"קינוח הודי מסורתי".
בנות הים של מקו היא סדרת נעורים אוסטרלית בעלת שלוש עונות.
העונה הראשונה שודרה באוסטרליה מה-26 ביולי 2013 עד ה-12 בינואר 2014, בארצות הברית שוחררה כולה בנטפליקס ב-26 ביולי 2013, ובישראל שוחררה כולה ב-HOT VOD Young ב-13 באפריל 2016.
העונה השנייה שודרה באוסטרליה מה-15 בפברואר 2015 עד ה-9 באוגוסט 2015, בארצות הברית שוחרר חצייה הראשון ב-13 בפברואר 2015 וחצייה השני ב-29 במאי 2015, ובישראל שוחררה כולה ב-30 ביוני 2016.
העונה השלישית שודרה באוסטרליה מה-15 במאי 2016 עד ה-28 באוגוסט 2016, בארצות הברית שוחררה כולה ב-27 במאי 2016, ובישראל שוחררה כולה ב-30 ביוני 2016.
שלוש בתולות ים הכניסו בטעות נער אנושי לבריכת הירח והוא הפך לבן ים.
הלהקה נידתה אותן עד שימצאו דרך להיפטר מהזנב של הנער.
זאק מוצא חדר קסום ומיוחד של בני ים, בעונה זו מצטרף בן ים נוסף ו2 בתולות ים חדשות לאחר שהקודמות עזבו כדי לחפש אחר להקה חדשה.
בת הים השלישית גם עוזבת את הסדרה, בנוסף בת ים סינית מגיעה אל האי מקו ומושכת אחריה דרקון מים אימתני המאיים על האי מקו ועל כל בנות הים.
זאק בלייקלי (צ'אי רומרואן) (כל העונות) - זאק הוא נער אנושי שהפך בטעות לבתול ים.
סירנה, ניקסי ולילה מנסות לגרום לו לאבד את הכוחות שלו אך לא מצליחות ונכשלות.
לאט לאט הן נהנות איתו ומוותרות על לנסות לקחת לו את הכוחות.
בעונה השנייה הוא מגלה שהוא אח של מימי, והוא בתול ים מאז שנולד ואמא שלו הטילה עליו כישוף שיהפוך אותו לבן אדם כדי להגן עליו, אך שהוא נכנס לבריכת הירח הקסם שלה היה חזק כל כך עד שביטל את הכישוף.
בעונה השלישית זאק מגלה שאמו חיה.
החברה של זאק היא איווי והחבר הכי טוב שלו הוא קאם.
בסוף העונה השלישית מימי וזאק מגלים כי אמם נלכדה על ידי לחש מיוחד שהפך אותה לדרקון.
לקראת סוף הפרק האחרון הם משחררים אותה מהלחש ומתאחדים איתה.
זאק מחליט לספר להוריו המאמצים את סודו.
סירנה (איימי ראפל) (עונות 1–2) - סירנה היא בתולת ים מלידה.
בעלת קול יפיפה, היא טובת לב וגם יפה מאוד.
אחרי שהלהקה נידתה אותה היא נאלצה להיפרד מאחותה אקוואטה.
אחותה נותנת לה את טבעת הירח שלה כמזכרת.
היא מאוהבת בדייוויד והם הופכים לזוג, היא שרה כזמרת בבית הקפה שלו.
בעונה השנייה היא ודייוויד מתקרבים יותר ויותר עד שבסוף העונה היא מגלה לו שהיא בתולת ים ובעונה השלישית יצאה לחופשה עם אחותה שלה להוואי.
לילה (לוסי פריי) (עונה 1) - לילה היא בתולת ים מלידה.
היא אחראית מאוד ויכולה להיות גם מאוד שתלטנית ולא כיפית.
היא רצינית בנוגע למשימה שלהן, להיפטר מהזנב של זאק.
יש לה חילוקי דעות רבים עם ניקסי, בעוד שסירנה מנסה לגשר ביניהן.
לקראת סוף העונה הראשונה, מתפתחים בינה לבין זאק רגשות שלא מתממשים בשל עזיבתה בתום העונה.
ניקסי (וויאט ג'קסון) (עונה 1) - ניקסי היא בתולת ים מלידה.
היא כיפית אך מדי פעם יכולה להיות שתלטנית.
יש לה חילוקי דעות רבים עם לילה, בעוד שסירנה מנסה לגשר ביניהן.
במהלך העונה הראשונה קאם מנסה להתחיל איתה אך היא לא מעוניינת בו.
איווי מקלארן (ג'מה פורסית') (משנית בעונה 1, ראשית בעונות 2–3) - איווי היא בת אדם.
יש לה חנות בגדים בבית הקפה של דייוויד.
כשזאק הפך לבתול ים והסתיר זאת ממנה, היא חשדה שהוא התחיל לצאת עם לילה.
לקראת סוף העונה הראשונה היא מגלה שזאק בתול ים כשבא להציל אותה.
חברתה הטובה ביותר היא קארלי.
בעונה השנייה מימי ואונדינה מנסים לגרום לזאק לאבד את כוחותיו ואיווי שוחה לבריכת הירח להציל אותו אך הופכת לבתולת ים בטעות.
תחילה סבלה בשל היותה בתולת ים אך עם הזמן היא התרגלה לזה הצילה את בתולות הים ואבן הקלשון וראש מועצת בתולות הים העניקה לה טבעת ירח, היא ובעונה השלישית היא מתחילה ללמוד על השימוש בה.
העונה השלישית זאק ניסה להילחם עם דרקון המים ואיווי ניסתה להגן עליו ואיבדה את הכוחות שלה ואת הזנב שלה.
מימי (אלי ברטרם) (עונות 2–3) - מימי היא בתולת ים מלידה וחברתה הטובה ביותר של אונדינה.
מימי היא בתולת ים צפונית, שעברה ללהקה הדרומית ביחד עם חברתה אונדינה.
בשל היותה מלהקה אחרת, היא מתמחה בהכנת שיקויים וקסמים צפוניים, ואליה פונות הבנות לעזרה עם קסם.
במהלך העונה השנייה היא מתחילה לעבוד בפארק הימי, ומתאהבת בכריס, ממש לפני שהוא נוסע לארצות הברית לעבור את ההכשרה שלו, אך בעונה השלישית הוא חוזר והם מתחילים לצאת.
במהלך העונה השנייה היא מגלה כי היא אחותו של זאק, והם הופרדו בלידתם על ידי אימם נריסה.
לקראת סוף הפרק האחרון הם משחררים אותה מהלחש ומתאחדים איתה .
אונדינה (איזבל דוראנט) (עונות 2–3) - אונדינה היא בתולת ים מלידה וחברתה הטובה ביותר של מימי.
היא נוהגת לעיתים בשתלטנות, אך היא גם ידועה להיות שטותית וכיפית, וחברה טובה.
היא מגוננת על מימי, ובעונה השלישית לומדת לשחרר את הרצועה.
במהלך העונה השנייה היא מתחילה לצאת עם אריק, בתול ים בעצמו, אך לאחר שמבינה שתמיד יהיה משהו שהוא יעדיף יותר ממנה היא נפרדת ממנו.
בעונה השלישית מגיעה ווילן, בתולת הים החדשה, ואונדינה לא מגלה כלפה אהדה, שכן הן נוהגות לריב באופן קבוע, אך בסופו של דבר משלימות.
בסוף העונה השלישית היא עוזבת לסין עם ווילן.
ווילן (לינדה נגו) (עונה 3) - ווילן היא בתולת ים מלידה.
היא מאוד חכמה, אמיצה וחזקה והיא נולדה בשנחאי סין.
בהתחלה אונדינה לא מחבבת אותה בשל היותה פזיזה ולא נאמנה ללהקה הדרומית, אך עם הזמן הן לומדות להתגבר על ההבדלים.
היא מהלהקה מהמזרח שהושמדה על ידי דרקון ים אכזרי בליל ירח מלא.
ווילן נתקלת בו ובורחת לבית של ריטה ומביאה את הדרקון יחד איתה, ובכך גורמת סכנה לכולם.
בשל ניסיונה לחסל את הדרקון היא גורמת לאיבוד הכוחות של איווי, דבר המחמיר את הקשר שלה עם אונדינה, אך הן הופכות להיות חברות בסוף העונה.
קאם מיטשל (דומיניק דאוצ'ר) (כל העונות) - קאם הוא בן אדם וחברו הטוב של זאק מילדות.
אחרי שהוא מגלה שזאק הוא בתול ים הוא מתחיל לקנא ומנסה לפעול נגדו ונגד בתולות הים.
בעונה השנייה הכול חוזר לשגרה וקאם חוזר להיות החבר הכי טוב של זאק אומנם יש קשיים בדרך אבל ממשיך לעזור לו.
בסוף העונה השנייה הוא יוצא עם קארלי ועובד בבית הקפה "אוקיינוס" יחד עם קארלי ודייוויד.
דייוויד (רוואן הילס) (כל העונות) - דייוויד הוא בעל בית קפה שכל הדמויות נמצאות בו כל יום, ובו איווי וקארלי עובדות.
דייוויד מתאהב בסירנה ורוצה שהיא תשיר בבית הקפה, אך קארלי מתקבלת מכיוון שניקסי ולילה חיבלו באודישן של סירנה, לבסוף היא כן קיבלה את התפקיד.
בעונה השנייה הם מנסים לצאת אך לא מצליחים בשל העובדה שהיא שומרת ממנו סודות.
הוא נתקל באיווי במהלך שחייה אך לא מזהה אותה, ומתחיל לספר לאנשים כי ראה בתולת ים, אבל לא זוכה לתמיכה.
בסוף העונה סירנה מספרת לו את הסוד, ובעונה השלישית הוא וקאם הופכים לשותפים בעסק.
קארלי מורגן (ברוק ניקול לי) (כל העונות) - חברתה הטובה ביותר של איבי והמלצרית בקפה של דייוויד.
בהתחלה הייתה מאוהבת בדייוויד וקינאה בתשומת הלב שהוא נותן לסירנה, אך לאחר שוויתרה היא החלה לצאת עם קאם.
מגלה בעונה השנייה על קיומם של אנשי ים.
אריק (אלכס קיוביס) (עונה 2) - אריק הוא בן ים מלידה.
הוא מאוהב באונדינה והם הופכים לזוג, אריק מתעניין בחדר הקלשון וטוען כי הוא רק יעזור לבנות ים, לקראת סוף העונה השנייה אריק משתלט עליו ופוגע בבנות הים ללא כוונה ואונדינה נפרדת ממנו.
ריטה סנטוס (קרית' אנטקינסון) (כל העונות) - בתולת ים מבוגרת, אשר עזבה את הלהקה לפני שנים כדי להינשא לבעלה המנוח שהיה בן אדם.
טוענת כי אינה מתגעגעת חיים בים אך בסוף הסדרה חוזרת ללהקה כמורה.
עבדה כמנהלת בבית הספר של זאק, איווי, קאם ושאר הדמויות האנושיות בסדרה.
כריס (טיילור גלוקנר) (עונות 2–3) - בן זוגה של מימי ועובד בפארק הימי, באמצע העונה השנייה יצא לחופשה וחזר בעונה השלישית.
נחוש לדעת את הסוד של מימי, לאחר שהוא חושב שמימי לא סומכת עליו הוא נפרד ממנה, לקראת סוף העונה השלישית מימי מגלה לו את סודה והם חוזרים להיות זוג.
ריקי צ'אדוויק (קריבה היין) (עונה 3) - דמות מסדרת המקור "H2O", אשר נפלה לבריכת הירח עם חברותיה קליאו ואמה.
היא בתולת ים וצוללנית מפורסמת אשר אוספת פריטים נדירים מקרקעית הים.
הבנות מבקשות ממנה צמיד סיני עתיק כתקווה האחרונה שלהן להביס את דרקון המים, ולאחר שהיא מקשה עליהן, לבסוף היא מסכימה לעזור להן.
ריקי מספרת כי היא וחברותיה קליאו, אמה ובלה גדלו עם השנים והתרחקו אחת מהשנייה, ושהיא מתגעגעת אליהן מאוד.
נריסה (טאסנים רוק) (עונה 3) - אמם הביולוגית של זאק ושל מימי.
לפני שנים רבות השתמשו בלחש מיוחד והפכו אותה לדרקון.
במהלך הפרקים בתור דרקון היא לא לקחה לזאק ולמימי את כוחותם ולא פגעה בהם.
בנות הפאוור פאף היא סדרת אנימציה המהווה ריבוט לסדרה "בנות הפאוור פאף" .
בישראל הסדרה שודרה במלואה, למרות שכל שאר הסדרות של קרטון נטוורק לא.
הסדרה עלתה לשירות הסטרימינג "HBO Max" עם השקתו בישראל ב-13 בינואר 2026 (כרגע רק עונה 1 זמינהבדיבוב העברי והשאר לא זמינות לא בדיבוב ולא עם כתוביות בעברית).
שלוש הבנות הקסומות שיצר בטעות פרופסור יוטוניום מגינות על העיר טאונסוויל מפני כוחות הרשע.
עונהמספר פרקיםתקופת שידור מקורית תקופת שידור בישראל שידור ראשוןשידור אחרוןשידור ראשוןשידור אחרון1394 באפריל 201624 בדצמבר 201629 בינואר 201721 במרץ 20172403 במרץ 201713 במאי 2018לא ידוע3408 באפריל 201816 ביוני 2019
דמותמדבב/ת באנגליתמדבב/ת בעבריתבלוסוםאמנדה לייטוןלורן סבירבאבלסקריסטין ליאלונה אלכסנדרבטארקאפנטלי פלמידסמיה אלוןפרופסור יוטוניוםטום קייןגדי לויראש העירטום קניצביקה פורמןמוג'ו ג'וג'ורוג'ר ל.
בנות הוא סרט קולנוע ישראלי משנת 1985 בבימויו של נדב לויתן ולפי תסריט של אסי דיין.
הסרט הייתה הפקת "סרט ניצול".
צילומי הסרט נערכו באוקטובר, נובמבר 1984, אך ההפקה נקלעה לקשיים כספיים בתחילת 1985 ועריכת הסרט והפצתו התעכבו, הקרנת הבכורה שלו נערכה ב-18 במאי 1985, והוא יצא לבסוף לאקרנים ביוני 1985.
הסרט צולם במשך חמישה שבועות.
הבסיס שבו צולם הסרט צולם בפארק אפק, במחנה צבאי נטוש, שעבר שיפוצים.
הסרט מספר על נערות העוברות יחד טירונות נשים בצה"ל, כל אחת מרקע אחר:
שולי - נערה פשוטה עם רגשי נחיתות המנסה לפלס את דרכה בצבא אל מול כולן, ולברוח מהחבר שלה שעדיין אוהב אותה, ומחייה לפני הצבא.
ניבה - נערה מפונקת ועשירה שמבינה שהיא צריכה להיות חיילת כמו כולן, לצד חלומה להתקבל ללהקה צבאית.
קארן - עשתה את כל הדרך מקנדה כחיילת בודדה רק כדי להתגייס לצה"ל, וזאת בניגוד לרצונה של אביה שתחזור לקנדה, ותעזוב את הצבא.
אנה - עולה מרוסיה שמנסה להראות לכולן שלהיות שמנה זה יפה, ואף מוכיחה זאת כאשר החבר החתיך שלה יגאל קופץ לביקור בבסיס הטירונות.
שירלי - בחורה בעייתית שמחפשת להיזרק בכל מקום, ועושה כל מאמץ לצאת מהצבא ולברוח אל חייה באזרחות, אך לבסוף מבינה בדרך הקשה שגם מקומה שמור בין הבנות ומסיימת את הטירונות.
רינה וגליה - צמד חברות שהגיעו יחד לטירונות מהאזרחות, ולא נפרדות לרגע, לצד היותן מתחברות לכולן, ולבסוף למרות הקשיים מסיימות את הטירונות עם חיוך גדול.
טליה - מפקדת המחלקה שעושה כל מאמץ כדי להפוך את חבורת הבנות לחיילות מן השורה, וזאת למרות מספר מקרים לא פשוטים שעוברת עם בנות המחלקה, ובעיקר בינה לבין פקודתה שולי.
להלן רשימה של פרקי סדרת הטלוויזיה "בנות הזהב".
בנוצו גוצולי (באיטלקית: Benozzo Gozzoli; 1420, רפובליקת פירנצה – 1497, פיסטויה) היה צייר רנסאנס מוקדם במאה ה-15 תלמיד של פרה אנג'ליקו, הידוע בציורי קיר בטכניקת הפרסקו בקפלת האמגושים בפאלאצו מדיצ'י-ריקארדי העשירים בצבעים ובפרטים של נופים ואנשים, היה פעיל בעיקר בטוסקנה ויצר גם באומבריה וברומא.
בציורי בעיקר בתהלוכת האמגוש הצעיר משלב גוצולי דיוקנאות של בני תקופתו כמו בני משפחת מדיצ'י רכובים על סוסים ולבושים בפאר ובמיטב מחלצותיהם השמורים למלכים ופמליתם, בין הדיוקנאות הרבים בתוך השיירה הוא משלב גם דיוקן עצמי.
השיירה עוברת כשברקע נופים קסומים ופסטורלים הנקרים בדרכם כמו ציידים במרדף אחר צייד, טירות ועצים מלבלבים, שילוב של מציאות ודמיון, החיבור בין משפחת הבנקאים מזמינת העבודה () והאמן, מרחיבה את מנעד הנושאים ופורצת דרך בעבודתו של גוצולי ובאמנות הציור.
עזר ללורנצו גיברטי במלאכת יצירת שער גן העדן.
עד שנת 1463 עבד גוצולי בסן ג'ימיניאנו על 17 סצנות מחייו של אוגוסטינוס במקהלת סנט אגוסטינו ועל פרסקו של סבסטיאן הקדוש (1464).
בין 1469 ל־1485 הוא צייר את היצירה הרחבה ביותר שלו, סדרה של 25 ציורי קיר של סצנות מהברית הישנה עבור קמפו סנטו (בית הקברות), בפיזה.
הביוגרפיה של גוצולי נכללת בספרו של ג'ורג'ו וזארי חיי הציירים, הפסלים והאדריכלים הדגולים ביותר.
בנות הפאוור פאף: הסרט הוא סרט אנימציה אמריקאי משנת 2002. הסרט מבוסס על סדרת האנימציה "בנות הפאוור פאף" ששודרה בערוץ Cartoon Network.
הסרט מספר על תחילתן של בנות הפאוור פאף ועל איך שהן גילו את הכוחות שלהן.
לפני הקרנת הסרט בקולנוע, הוקרן סרט קצר בשם "דקסטר, תגרד!" המבוסס על סדרת האנימציה "המעבדה של דקסטר".
בישראל הסרט הוקרן ב-19 בספטמבר 2002 והופץ בקלטות וידאו ו-DVD.
פרופסור יוטוניום יוצר תערובת של סוכר, פלפל וכל דבר נחמד בתקווה ליצור את "הבנות המושלמות" על מנת לשבח את טאונסוויל, עיר הסובלת מפשע וחוסר צדק.
הוא נדחף בידי עוזרו למעבדה, השימפנזה עושה הצרות ג'וג'ו, אשר גרם לו לשבור ולשפוך תרכיב של כימיקל X למתכון שלו, דבר אשר פיצץ את פניו של ג'וג'ו.
הניסוי הפך להצלחה, והפיק שלוש בנות ופרופסור נתן להם את השמות בלוסום, באבלס ובאטרקאפ.
הוא גם גילה שלבנות יש כוח-על מכימיקל X.
למרות הפזיזות של הבנות בכוחן, הן גדלו ולמדו לחיות באהבה כמו משפחה.
ביומן הראשון שלהן בבית הספר, הילדות למדו לשחק בתופסת והחלו לשחק עם עצמן, אולם הן לקחו זאת רחוק מדי והשתמשו בכוחותיהן כשהן משחקות בכל רחבי העיר, וכאשר הפרופסור קרא להן, הן נרגעו.
יום למחרת, כולם כעסו על הבנות בעקבות הנזק שנגרם והפרופסור נעצר על ידי תושבי טאונסוויל בעקבות יצירת הבנות.
כאשר הבינו שכולם כועסים עליהן, הבנות נאלצו ללכת ברגל מבית הספר.
הן היו אבודות והותקפו על ידי כנופיית נמק.
אולם הן נצלו בידי ג'וג'ו, אשר מוחו גדל בעקבות פיצוץ של כימיקל X, אשר הפך אותו לחכם מאוד.
כדי לנקום בפרופסור שנטש אותו לטובת הבנות ולהשתלט על העיר, ג'וג'ו השיג את תמיכת הבנות ואמר להן שגם הוא שנוא בגלל כוחותיו.
ג'וג'ו שכנע את הבנות לעזור לו לבנות מעבדה ומכונה שתושפע מהכימיקל X, והוא אמר גם שהן יזכו באהדה מצד העיר.
בתור פרס, לקח ג'וג'ו את הבנות לגן החיות, שם הוא צילם את הפרימטים ושם עליהם מכשיר קטן משגר.
בלילה, ג'וג'ו שיגר את כל הפרימטים שצילם למעבדה והשתמש במכונה עם הכימיקל X כדי להפוך את הקופים למוטנטים כמוהו.
בבוקר למחרת, לאחר שהפרופסור שוחרר מהכלא, הבנות אמרו לו שהן עשו מעשה "טוב", אולם הן גילו שהעיר תחת מתקפה של הפרימטים.
ג'וג'ו, שינה את שמו למוג'ו ג'וג'ו, אמר לציבור שהבנות היו העוזרות שלו, דבר אשר גרם לתושבי טאונסוויל וגם לפרופסור להאשים אותן.
הבנות בכו וברחו אל החלל החיצון.
מוג'ו ג'וג'ו הכריז שהמטרה שלו לשלוט על הכוכב, אבל שאר הפרימטים הפריעו לו והכריזו על התוכניות שלהם לשלוט בכל אנשי טאונסוויל.
לאחר ששמעו בחלל על זה, חזרו הבנות אל כדור הארץ להציל את התושבים, והבינו שהן יכולות להשתמש בכוחות שלהן להילחם מול הפרימטים.
לאחר שצבא הפרימטים חוסל, מוג'ו שתה את הכימיקל X והפך לענקי ובעל כוחות על, הבנות הביסו את מוג'ו ג'וג'ו שהן דחפו אותו ממגדל אל נוגדן X, ומוג'ו התכווץ וחזר לגודלו הרגיל והובס.
כאשר הבנות עמדו לשתות מהנוגדן על מנת להפוך לילדות רגילות, אנשי טאונסוויל התנצלו והריעו לבנות על כוחותיהן המופלאים והודו להן על גבורתן ואומץ ליבן.
בסמכות ראש העיר, הבנות הסכימו להשתמש בכוחן כדי להגן על טאונסוויל עם רשות הפרופסור.
בסוף הן נהיות גיבורות על הלוחמות בפשע אשר ידועות בתור "בנות הפאוור פאף".
אי ג'יי דיילי - באטרקאפ
טום קיין - פרופסור יוטוניום
טום קני - ראש העיר
ג'ניפר הייל - גברת קין
ג'ניפר מרטין - גברת בלום
ג'ף בנט - אייס / ביג בילי / גראבר
גריי דלייל ופיל לאמאר - דמויות שונות
רוב פאולסן, קווין מייקל ריצרדסון ופרנק ולקר - פרימטים
הדיבוב העברי הוקלט באולפני נ.ל.ס, בוים על-ידי מאיה בר-שלום והופק על ידי עוזי פוקס ובתי בן יער.
מאיה בר שלום - בלוסום / גברת בלום
ניר רון - מוג'ו ג'וג'ו
עמי מנדלמן - פרופסור יוטוניום / קריינות
קארין אופיר - גברת קין
אבי חדש - ראש העיר
גיל קפטן - ארטורו / גראבר / מיטש
יואב בר לב - ביג בילי
גיורא קנת - כלב מדבר
מאיה בר שלום - דקסטר
לנארד בנויט בנג'מין הוא כדורסלן עבר אמריקאי, אשר שיחק בליגת ה-NBA בין השנים 1985–1999. ממוצעיו הכוללים לאורך 15 עונותיו בליגה הם 11.4 נקודות, 7.5 ריבאונדים, 2.0 חסימות ו-1.3 אסיסטים למשחק.
בנג'מין נולד וגדל בעיר מונרו שבלואיזיאנה, ובין השנים 1982–1985 למד באוניברסיטת קרייטון אשר באומהה, נברסקה.
ב-3 עונותיו בקבוצת הכדורסל של האוניברסיטה שיחק תחת המאמן ויליס ריד, והעמיד ממוצעים כוללים של 17.7 נקודות, 11.3 ריבאונדים ו-4.6 חסימות למשחק.
בדראפט ה-NBA 1985 נבחר בנג'מין על ידי לוס אנג'לס קליפרס בבחירה השלישית, אחרי פטריק יואינג וויימן טיסדייל שנלקחו בשתי הבחירות הראשונות.
במהלך עונת הרוקי שלו זכה למקום קבוע בחמישייה הפותחת של הקליפרס, ועד לסיום העונה רשם ממוצעים של 11.1 נקודות, 7.6 ריבאונדים ו-2.6 חסימות למשחק.
ב-4 העונות הבאות המשיך להציג יכולת טובה כאחד השחקנים הבולטים בקליפרס, וכאחד החוסמים המובילים בליגה, עם 2.8 חסימות בממוצע למשחק, לצד 13.7 נקודות ו-8.6 ריבאונדים למשחק.
ב-29 בינואר 1988 קבע שיא מועדון של 10 חסימות במשחק מול מילווקי באקס, וב-31 במרץ 1989 השווה את השיא במשחק מול סן אנטוניו ספרס; באותו משחק השיג בנג'מין את הטריפל דאבל היחיד בקריירה שלו, כשקלע 25 נקודות ואסף 10 ריבאונדים בנוסף ל-10 החסימות.
לאורך 5 עונותיו המלאות בקבוצה נותרו הקליפרס אחת הקבוצות החלשות ב-NBA, וניצחו בכ-27% בלבד ממשחקיהם.
בפברואר 1991, לאחר כ-5 עונות וחצי בלוס אנג'לס, הועבר בנג'מין בטרייד לסיאטל סופרסוניקס תמורת אולדן פוליניס ושתי בחירות דראפט עתידיות.
באותה עונה העפיל עם סיאטל לפלייאוף ה-NBA, לראשונה בקריירה, אך קבוצתו הודחה כבר בסיבוב הראשון.
בעונה העוקבת, בה רשם ממוצעים של 14.0 נקודות ו-8.1 ריבאונדים למשחק, העפיל עם הסופרסוניקס לחצי גמר המערב בפלייאוף.
בפברואר 1993, לאחר שנתיים בסיאטל, הועבר לצד דאג כריסטי בטרייד ללוס אנג'לס לייקרס, בתמורה לסם פרקינס.
לקראת עונת נשלח בטרייד נוסף לניו ג'רזי נטס, תמורת סם בואי ובחירת דראפט עתידית.
בשתי עונותיו עם הנטס קלע 10.1 נקודות ואסף 6.8 ריבאונדים למשחק כסנטר הפותח של הקבוצה.
בדראפט ההרחבה של שנת 1995 נבחר על ידי ונקובר גריזליס, לקראת עונת הבכורה של המועדון, אך לאחר 13 משחקים בלבד הועבר בטרייד למילווקי באקס.
בין השנים 1996–1999 שיחק לתקופות קצרות עבור טורונטו ראפטורס, פילדלפיה 76' וקליבלנד קאבלירס בטרם פרש ממשחק, בגיל 35.
בנוונטו קאלצ'ו (באיטלקית: Benevento Calcio, או בקצרה, בנוונטו) הוא מועדון כדורגל איטלקי מהעיר בנוונטו, שבמחוז קמפניה, המשחק כיום בסרייה ג'.
צבעי המועדון הם אדום וצהוב.
המועדון הוקם כאסוציאציונה קאלצ'יו בנוונטו בשנת 1929, ביתם המקורי היה ה-Meomartini שנבנה על ידי Ciccio Minocchia.
לאחר שעשתה את דרכה במעלה הליגות הנמוכות באיטליה במהלך שנותיה הראשונות, עלתה בנוונטו לליגת פרימה, הליגה המקצועית השלישית בדרגתה באותה תקופה, בעונת 1934/35 סיימה הקבוצה מעל מועדון בכיר כמו רג'ינה קלצ'ו בעונה הראשונה של המועדון במסגרת הליגה.
המועדון FC Sporting Benevento Srl נסגר בשנת 2005. במקביל הוקמה Benevento Calcio SpA, תוך שימוש באותו אצטדיון ומדי משחק.
בעונת 2008–2009, העונה הראשונה של בנוונטו בליגה פרו, סיימה הקבוצה במקום השני.
פירוש הדבר שבנוונטו הייתה בפלייאוף העלייה לסרייה ב' אך הפסידה במשחק הגמר לקרוטונה.
גאטאנו אאוטרי מונה למאמן הקבוצה לקראת עונת 16–2015, בעונה זו סיימה הקבוצה במקום הראשון בליגה פרו והעפילה לסרייה ב' לראשונה בתולדותיה.
ב-8 ביוני 2017, כבר בעונה הראשונה בסרייה ב' עלה המועדון ליגה נוספת, לסרייה א', בפעם הראשונה בהיסטוריה לאחר ניצחון על קארפי בפלייאוף העלייה.
בעונה זו קבע המועדון שיא שלילי עם הפתיחה הגרועה ביותר של העונה בכל אחת מחמש הליגות המובילות באירופה בכך שהפסידו את 14 המשחקים הראשונים שלהם בסרייה א'.
רצף זה הסתיים ב-3 בדצמבר 2017, כאשר בדקה ה-95 השוותה הקבוצה את התוצאה מרגלי אלברטו בריגנולי ל-2: 2 ביתי מול מילאן.
בסיום העונה נשרה בנוונטו לסרייה ב' אף על פי שסיימו לבסוף את העונה עם שישה ניצחונות וסיימו במקום האחרון.
ביוני 2020, כאשר עדיין נותרו שבעה משחקים לעונה, שב המועדון לסרייה א' מהמקום הראשון לאחר עונה מרשימה בסרייה ב' תחת המאמן ושחקן העבר פיליפו אינזאגי.
בסיום עונת 2020/2021 שבה לסרייה ב' לאחר עונה אחת בלבד.
בסיום עונת 2022/2023 ירדה הקבוצה לסרייה ג'.
צבעי החולצות של הקבוצה הם צהובים ואדומים, והסמל כולל פסים אדומים וצהובים ותמונה שחורה של מכשפה הרוכבת על מטאטא.
בנוונטו מכונים "סטרגוני", איטלקית למכשפים, או מדי פעם, הסטרגה, איטלקית למכשפות, התייחסות לאגדות המשויכות למאה ה-13 של המכשפות שהיו לטענת המקומיים בבנוונטו.
בנוונטו משחקת את משחקי הבית שלה באצטדיון סירו ויגוריטו.
המקום החל להבנות בשנת 1976 ונפתח בשנת 1979. הוא מסוגל להכיל עד 25,000 איש.
האצטדיון נקרא במקור סנטה קולומבה, אך שמו שונה לכבודו של סירו ויגוריטו שהיה אחיו של נשיא המועדון אורסטה ויגוריטו.
סירו היה יזם ומאמן ספורט מצליח, שהיה מאמנה של מחלקת הנוער במועדון מ-2006 עד למותו בשנת 2010.
בנות ה-17 מבלות סרט קומדיה רומנטית אמריקאי משנת 1958 בבימויו של וינסנט מינלי, עם קיי קנדל, רקס הריסון, סנדרה די, ג'ון סקסון ואנג'לה לנסבורי בתפקידים הראשיים.
התסריט נכתב על ידי ג'וליוס אפשטיין והוא מבוסס על המחזה The Reluctant Debutante (אחת שלא אוהבת להיות מוצגת בנשפי החברה הגבוהה) של ויליאם דאגלס הום משנת 1955.
זה סרטה לפני האחרון של קנדל שהייתה אז נשואה להריסון וחולה בלויקמיה.
ב-2003 הופק רימייק בשם מה שבחורה רוצה, עם קולין פירת' ואמנדה ביינס.